Mutu de atonzu

Color’e brunzu e de oro,
de ramine e de limone,
torras d’atonzu istagione
a m’attristare su coro.
Ca propriu fit de atonzu
ch’hapo sos fizos perdidu
e de su ch’hapo suffridu
Deus solu est testimonzu.

Dae sos chelos luntanos
faleit s’abba a cadinos
s’ingrussein sos trainos,
s’allaghein sos pianos;
e totta cuss’abba ona
chi sa terra s’ingulliat
che fogu alluttu ruiat
subra sa mia persona.

Ca pensaia: sos rios
buluzados e trainos
insunden sos poverinos
sutterrados fizos mios.
E pianghei continu
cun s’abba ristoradora
e sempre piango ancora
in su tempus atonzinu.